Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од С. П. од Скопје, поднесена против Решението на Општина Карпош, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 27.05.2022 година, го донесе следното

**Р Е Ш Е Н И Е**

1. Жалбата изјавена од С. П. од Скопје, поднесена против Решението на Општина Карпош бр.12-3208/6 од 03.05.2022 година, заведена во Агенцијата под бр.08-159 на 13.05.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

С. П. од Скопје, до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-159 на 13.05.2022 година против Општина Карпош.

Како што се наведува во Жалбата, С. П. од Скопје на 14.04.2022 година преку електронска пошта поднела Барање за пристап до информации од јавен карактер до Општина Карпош, со кое побарала по е-маил да и се достави електронски запис од следната информација:

„-**Целокупната документација** од предметот за легализација на бесправно изграден објект, односно помошен објект – шупа, на катастарска парцела КП4634 во катастарска општина Карпош (Целосната документација се однесува на се, од барање за легализација, извештај за увид, геодетски елаборати, решение за легализација, до целосната пропратна документација)“

Општина Карпош постапувајќи по наведеното Барање до Барателот доставила Решение бр.12-3208/6 од 03.05.2022 година со кое Барањето за пристап до информации од јавен карактер поднесено од С. П. се уважува. Во Образложението на Решението е наведено: „Постапувајќи по барањето на странката, а водејќи се првенствено од начелото на законитост, определеното службено лице за посредување со информации од јавен карактер изврши детален увид во предметот при што утврди дека треба да постапи согласно член 24 став 1 од ЗСПИЈК.“ Во прилог го доставил Решението за утврдување на правен статус на бесправен објект и дописот од Општина Карпош-Сектор за урбанизам бр.47-3208/4 од 20.04.2022 година насловен до Секторот за подршка за градоначалник, во кој е наведено дека: „Во однос на Барањето за доставување на целокупната документација од барање за легализација, извештај за увид, геодетски елаборати, решение за легализација и целосната пропратна документација Ве известуваме дека согласно член 42 од Закон за општа управна постапка потребно е да поднесе Барање за увид во предметот, доколку го докажете својот правен интерес за конкретната управна постапка.“

Незадоволен од добиеното Решение на Општина Карпош, Барателот на информации на 13.05.2021 година до Агенцијата поднесе Жалба, заведена во Агенцијата под бр.08-159. Во Жалбата се наведува: „Во одговорот на општината примен на ден 04.05.2022, службите ни го доставија единствено Решението за утврдување на правен статус на бесправен објект, но не и останатите документи од предметот, наведени во барањето, со што Општината ни достави нецелосни информации.“. Во прилог на жалбата Барателот на информации го достави Решението на Општина Карпош бр.12-3208/6 од 03.05.2022 година.

Агенцијата со допис бр.08-159 од 17.05.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 20.08.2022 година до Агенцијата достави допис „Доставување фотокопија од доказен материјал“ бр.12-3208/9 од 18.05.2022 година, заведено во Агенцијата под бр.08-159. Во прилог на дописот ги достави сите списи во врска со предметот, и тоа: Одговор на барање бр.12-3208/2 од 15.04.2022 година; Достава на информација бр.47-3208/4 од 20.04.2022 година; Решение за утврдување на правен статус на бесправен објект; и Решение со кое се уважува барањето бр.12-3208/6 од 03.05.2022 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата утврди дека при донесување на Решението Имателот на информации не постапил во целост согласно одредбите од Законот за слободен пристап до информации од јавен карактер.

Во конкретниот случај, Имателот на информации прифакајќи го Барањето и постапувајќи согласно Законот за слободен пристап до информации од јавен карактер, донел решение согласно член 24 став 1 од Законот за слободен пристап до информации од јавен карактер, каде се наведува дека: „ако имателот на информацијата позитивно одговори на барањето, веднаш му овозможува на барателот запознавање со содржината на бараната информација и тоа со увид, препис, фотокопија или електронски запис“, но на Барателот не му овозможил пристап до сите побарани информации.

Имено, Имателот на информацијата на Барателот не му ги доставил бараните информации во целост, туку му го доставил само „Решението за утврдување на правен статус на бесправен објект“, но не ги доставил и останатите документи кои Барателот ги побарал од Имателот на информации.

Во конкретниот случај, Имателот на информации е должен да донесе дополнување на Решение, со кое ќе одговори позитивно на бараната информација и ќе му ги достави во целост бараните информации на начин и форма наведени во Барањето.

При повторното постапување по предметот, имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**